**Otvárame nové spojenie BRATISLAVA – MICEWORLD / svet kongresového cestovného ruchu**

**Pod taktovkou Bratislava Tourist Board (BTB) v spolupráci so Slovak Convention Bureau (SCB) sa dnes, po prvýkrát na jednom mieste, stretli zástupcovia z rôznych sfér s potenciálom výrazne ovplyvniť budovanie značky BRATISLAVA na poli kongresového cestovného ruchu. Workshop v hoteli Crowne Plaza viedla írska MICE (meeting, incentives, conventions and events) konzultačná spoločnosť SoolNua. Pozvanie prijalo viac ako 40 špecialistov na turizmus a marketing.**

Írski marketingoví špecialisti Pádraic Gilligan a Patrick Delaney komunikovali s prítomnými odborníkmi navrhovaný koncept posilnenia značky Bratislava vo vysoko konkurenčnom prostredí strednej Európy. *„Má pre nás mimoriadny význam, že sa nám podarilo zrealizovať stretnutie, na ktorom sa osobne zúčastnili významní predstavitelia relevantných ministerstiev, kongresového cestovného ruchu spolu s inovatívnou start-up komunitou a predstaviteľmi akademickej obce. Hovorili sme o tom, čo Bratislava vie ponúknuť pre medzinárodný MICE biznis, ako ju v tejto oblasti predstavovať a presadiť. Riešili sme, akým spôsobom do Bratislavy získať prestížne konferencie a nastaviť komunikáciu tak, aby obstála v internacionálnych súťažiach o umiestnenie bonitných podujatí tohto druhu. V tomto priemysle nie je možné Bratislavu komunikovať ako historickú, kultúrnu či oddychovú destináciu, tu cieľová skupina počúva na úplne iné atribúty. Máme na stole návrhy budúcej kampane a do dvoch mesiacov ich plánujeme otestovať na reálnom MICE trhu. Potrebujeme poznať prvotnú spätnú väzbu. Na základe týchto výsledkov budeme ďalej na komunikačnej stratégii Bratislavy ako MICE destinácie tvrdo pracovať, aby naše snaženie malo kvantifikovateľný význam,“* vyjadruje sa predsedníčka predstavenstva Bratislavskej organizácie cestovného ruchu Alžbeta Melicharová.

***„VITAJTE NA PALUBE | Sme cestujúcimi aj kapitánom tejto lode zároveň. | Otvárame pre Vás nové spojenie BRATISLAVA – MICEWORLD so zastávkami vo Frankfurte, Barcelone a v Londýne“*** týmito slovami, symbolizujúcimi budúce kroky vyplývajúce zo spolupráce BTB a SoolNua, pozývali organizátori osobnosti MICE priemyslu na workshop. *„Bratislava chce pritiahnuť viac kongresových podujatí. Som rád, že sme na základe informácií, ktoré sme zhromaždili počas nedávnych osobných interview s predstaviteľmi univerzít, štátnej správy, automobilového priemyslu, marketingových agentúr, podnikateľmi v DMC (destination marketing companies), start-up inovátormi a s ďalšími mienkotvornými lídrami spoločne sformulovali. Zhromaždili sme piliere budúcej komunikácie hlavného mesta Slovenska v kongresovom sektore. Tie predstavíme na konferencii TREND TOP Horeca Manažment, ktorá sa uskutoční 9. – 10. marca 2016 na Donovaloch,“* povedal zástupca SoolNua Pádraic Gilligan.

Základným cieľom celého kontraktu medzi BTB a SoolNua je zvýšenie povedomia zahraničných odborníkov v kongresovom priemysle o Bratislave, ako o MICE destinácii a zároveň rozprúdenie dialógu o kongresovom cestovnom ruchu na Slovensku. Po prvýkrát bude Bratislava integrovať nové posolstvá a pohľad na značku mesta v sofistikovanej digitálnej kampani, ktorá má sprevádzať prezentáciu hlavného mesta Slovenska na aprílovom veľtrhu IMEX v nemeckom Frankfurte.

**Prílohy:** fotografie z workshopu